«Still dere på rekke, jeg skal drepe dere alle»
«Still dere på rekke, jeg skal drepe dere alle». Det skal gjerningsmannen ha sagt til Devinder Kaur, som selv ble såret i armen da Goh åpnet ild mot studentene på Oikos University i Oakland, California. Broren Paul Singh Kaur fortalte om søsterens opplevelse til Oakland Tribune. - De trodde først han tullet, sa Kaur til den amerikanske avisen. Den pågrepne One L. Goh løsnet skudd mot elevene på universitetet mandag 19.30 norsk tid, ifølge ABC News. Minst syv er drept og tre såret etter tragedien. Alle de drepte skal være voksne mennesker. Han ble pågrepet en time etter skytedramaet på Safeway kjøpesenter i Alameda i California, litt over en mil fra universitetet. Det forteller politisjefen i Oakland, Howard Jordan.Goh skal ha bedt en sikkerhetsvakt kontakte politiet fordi han hadde skutt flere mennesker. Han ble pågrepet uten dramatikk og brakt i politiet varetekt. Goh skal være tidligere sykepleierstudent ved det kristne sykepleieruniversitetet og er av koreansk opprinnelse. Politiet tror han holder til i Oakland, men kan foreløpig ikke si noe om motivet for drapene. Han skal ha vært tynget av gjeld og i sorg etter moren og broren døde nylig, ifølge avisen San Francisco Chronicle. Gjelden skal ha ført til at han ble kastet ut av leiligheten sin kort tid før han gikk løs på studentene ved sitt tidligere universitet.Borgermesteren i byen er rystet etter skytedramaet. - Vi kan ikke forstå denne situasjonen og den smerten mange føler fullt ut, men det vil etterlate seg mange spørsmål i lokalsamfunnet, sa borgermester Jean Quan. Politiets SWAT-gruppe kom til åstedet kort tid etter gjerningsmannen åpnet ild inne på skolen. - Som det står nå bekrefter vi at ti mennesker ble rammet av skyteepisoden, hvor syv av disse er drept, sa talsperson for Oakland politidistrikt Cynthia Perkins. Angie Johnson fortalte til San Francisco Chronicle at hun så en skadet kvinne gå fra bygningen med blod rennende fra armen, mens hun ropte «jeg har blitt skutt, jeg har blitt skutt».Den skadede sykepleierstudenten fortalte at gjerningsmannen var i klasserommet hennes da han reiste seg og skjøt en person i brystet på kloss hold. Deretter skjøt han vilt rundt seg i klasserommet, fortalte hun. - Hun sa at han så gal ut hele tiden, men de viste ikke hva han var i stand til, forteller Angie Johnson til avisen.
Politiet har arrestert 43-årige One L. Goh etter skyteepisoden i Oakland hvor minst syv mistet livet.